**Profesor Ing. Rudolf Kropil, CSc.** je absolventom Vysokej školy lesníckej a drevárskej vo Zvolene, ktorá v roku 1992 zmenila názov na Technickú univerzitu vo Zvolene**.**  Ukončil ju v roku 1987 v odbore lesné inžinierstvo. Vedeckú hodnosť kandidáta vied získal vo vednom odbore poľnohospodárska a lesnícka fytopatológia a ochrana rastlín v roku 1994. V roku 2002 na základe obhajoby habilitačnej práce v odbore aplikovaná zoológia a poľovníctvo získal vedecko-pedagogickú hodnosť docenta. V roku 2005 ho prezident SR vymenoval za vysokoškolského profesora pre odbor aplikovaná zoológia a poľovníctvo.

Prof. Rudolf Kropil v rokoch 1987 až 1989 pôsobil v Správe Národného parku Nízke Tatry v Banskej Bystrici. V roku 1989 nastúpil na Katedru ochrany lesa a poľovníctva Lesníckej fakulty Vysokej školy lesníckej a drevárskej vo Zvolene, kde ako vysokoškolský učiteľ pôsobí dodnes. V rámci pedagogickej činnosti je gestorom zoologických a ekologických predmetov. Vo vedeckovýskumnej činnosti sa špecializuje na riešenie problematiky aplikovanej zoológie a ekológie lesa v prepojení na ďalšie lesnícke, poľovnícke, ekologické a environmentálne disciplíny. Je vedúcim viacerých projektov a ako národný koordinátor riešil desať medzinárodných projektov. Je autorom a spoluautorom viac ako sto vedeckých a odborných prác, na ktoré zaznamenal viac ako 300 ohlasov. Na svetovom kongrese Medzinárodnej únie lesníckych výskumných organizácií (IUFRO) v Kuala Lumpur v Malajzii v roku 2000 prevzal doktorskú cenu a zlatú medailu za významný vedecký prínos vo výskume v oblastiach sledovaných IUFRO.

Profesor Rudolf Kropil absolvoval množstvo zahraničných stáží, študijných a prednáškových pobytov. V roku 1985 v Lesníckom výskumnom ústave v Hannoversch Münden (SRN), v rokoch 1992 - 1993 na Univerzite v Berne (Švajčiarsko), v roku 1996 na Univerzite v Kodani (Dánsko) a v roku 2001 na Oxfordskej univerzite (Veľká Británia). Prednášal aj na rakúskej Pôdohospodárskej univerzite vo Viedni. Krátkodobé pobyty absolvoval na univerzitách a vedeckovýskumných inštitúciách v Kanade, USA, Japonsku, Austrálii a väčšine krajín Európskej únie. V rokoch 2003 až 2006 bol delegátom v Programovom výbore 6. rámcového programu pri Európskej komisii v Bruseli. Pôsobil v poradnom zbore ministra životného prostredia SR. Je členom doménového výboru programu COST a koordinátorom výskumnej skupiny "Ochrana a manažment zveri v Medzinárodnej únii lesníckych výskumných organizácií - IUFRO.

V rokoch 2001-2007 vykonával funkciu prodekana pre vedeckovýskumnú činnosť a v období od 1. novembra 2007 do 17. februára 2012 bol dekanom Lesníckej fakulty. S účinnosťou od 18. februára 2012 bol prezidentom SR vymenovaný do funkcie rektora Technickej univerzity vo Zvolene na štvorročné funkčné obdobie.

Od roku 2012 je predsedom Vedeckej rady Technickej univerzity vo Zvolene a členom vedeckých rád 9 univerzitných a vedeckých pracovísk v SR a ČR. V rokoch od 1999 až doteraz bol predsedom, resp. členom 8 redakčných rád medzinárodných a slovenských vedeckých a odborných časopisov.

Na 67. zasadnutí Slovenskej rektorskej konferencie 30. mája 2014 bol zvolený za jej predsedu na dvojročné funkčné obdobie s účinnosťou od 5. júna 2014.